SL Uradni list Evropske unije L 94/1

UREDBA KOMISIJE (EU) št. 304/2010

z dne 9. aprila 2010

o spremembi Priloge II k Uredbi (ES) št. 396/2005 Evropskega parlamenta in Sveta glede mejnih vrednosti ostankov za 2-fenilfenol v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) Evropskega parlamenta in Sveta št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1) Uredbe,

ob upoštevanju naslednjega:

(1) 2-fenilfenol je aktivna snov iz četrte stopnje revizijskega programa Direktive 91/414/EGS (2), za katero je bilo poročilo o oceni predstavljeno Komisiji 19. decembra 2008 v obliki znanstvenega poročila EFSA o 2-fenilfenolu (3). To poročilo vključuje mnenje Evropske agencije za varnost hrane, v nadaljnjem besedilu „Agencija“, o potrebnosti določitve mejnih vrednosti ostankov za to aktivno snov v skladu s členom 12(1)(b) Uredbe (ES) št. 396/2005 in predlog takšnih mejnih vrednosti.

(2) Agencija je preučila zlasti tveganje za potrošnike in živali. Ocenila je reprezentativno uporabo kot fungicida na citrusih in hruškah po spravilu pridelka ter sklenila, da je treba glede na razpoložljive informacije za priglašeno uporabo z oblivanjem citrusov začasno določiti mejno vrednost ostanka (MRL) 5 mg/kg. Za potrditev ocene tveganja je Agencija zahtevala potrditev, da analitska metoda, uporabljena pri preskusih za ugotavljanje ostankov, pravilno določa ostanke 2-fenilfenola, 2-fenilhidrokinona in njunih konjugatov. Poleg tega je Agencija sklenila, da mora prijavitelj predložiti dva dodatna preskusa za ugotavljanje ostankov na citrusih in veljavne študije o obstojnosti pri skladiščenju. Glede priglašene uporabe na hruškah Agencija ni mogla predlagati nobenih MRL, ker predloženi podatki o ostankih niso bili sprejemljivi. Ker ni posebne MRL, je treba uporabljati najnižjo analitsko določeno vrednost.

(3) Agencija je pri oceni tveganja upoštevala najnovejše informacije o toksikoloških lastnostih 2-fenilfenola. Ocena je pokazala, da je na podlagi ocene izpostavljenosti potrošnikov za 27 posebnih evropskih potrošniških skupin mejna vrednost ostanka 5 mg/kg za citruse sprejemljiva, kar zadeva varnost potrošnikov. Ocena vseživljenjske izpostavljenosti z uživanjem vseh živil, ki lahko vsebujejo 2-fenilfenol, je pokazala, da ni tveganja za prekoračitev sprejemljivega dnevnega vnosa (ADI). Glede na to, da akutni referenčni odmerek (ARfD) za 2-fenilfenol ni potreben, kratkotrajne izpostavljenosti ni bilo treba oceniti.

(4) Komisija je prijavitelja pozvala, naj predloži pripombe na mnenje znanstvenega poročila EFSA za 2-fenilfenol, vključno s predlaganimi MRL. Prijavitelj je predložil pripombe, ki so bile natančno pregledane.

(5) Iz znanstvenega poročila Agencije in ob upoštevanju dejavnikov, ki vplivajo na odločitev, je razvidno, da predlagane MRL izpolnjujejo zahteve iz člena 14(2) Uredbe (ES) št. 396/2005.

(6) Uredbo (ES) št. 396/2005 je zato treba ustrezno spremeniti.

(7) Ukrepi, predvideni v tej uredbi, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala –

SPREJELA NASLEDNJO UREDBO:

Člen 1

Priloga II k Uredbi (ES) št. 396/2005 se spremeni v skladu s Prilogo k tej uredbi.

Člen 2

Ta uredba začne veljati 1. januarja 2011.

Ta uredba je v celoti zavezujoča in se neposredno uporablja v vseh državah članicah. V Bruslju, 9. aprila 2010 Za Komisijo Predsednik José Manuel BARROSO

(1) UL L 70, 16.3.2005, str. 1.

(2) UL L 230, 19.8.1991, str. 1.

(3) Znanstveno poročilo EFSA (2008) 217, Sklep o strokovnem pregledu ocene nevarnosti pesticidov z aktivno snovjo 2-fenilfenol (dokončano: 19. decembra 2008).